ప్రమాదకర స్థితిలో ప్రపంచ 'ఆర్థికం'
- హెచ్చరించిన అంతర్జాతీయ ద్రవ్య నిధి సంస్థ
- సవాళ్లను ఎదుర్కోవడమే
ప్రధాన ఎజెండాగా జీ20 సమావేశాలు
- డిమాండ్‌ పెరిగేలా ఆర్థిక విధానాల రూపకల్పనలో అప్రమత్తత అవసరం
- మేటి విధానపరమైన చర్యలతోనే
మేలు: ఐఎంఎఫ్‌
వాషింగ్టన్‌: ప్రపంచ ఆర్థిక వ్యవస్థ 'అత్యంత ప్రమాదకర స్థితి'లో ఉందని 'అంతర్జాతీయ ద్రవ్య నిధి' (ఐఎంఎఫ్‌) హెచ్చరించింది. ప్రమాదపుటంచున్న ఉన్న దేశాల రక్షణకు కొత్త వ్యవస్థలను రూపొందించాలని ఐఎమ్‌ఎఫ్‌ సూచించింది. షాంఘైలో జరగనున్న జీ20 దేశాలకు ఆర్థిక పెద్దల సమావేశాలకు ముందు 'ఆర్థిక సవాళ్లు' అనే అంశంపై వెలువరించిన ఒక నివేదికలో ఐఎంఎఫ్‌ఈ వ్యాఖ్యలు చేయడం విశేషం. ప్రపంచ వృద్ధి మందగించిందన్న ఐఎంఎఫ్‌ సంస్థ.. మార్కెట్‌ సంక్షోభాలు, చమురు ధరలు పడిపోడవడం, ప్రాంతీయ రాజకీయ విబేధాలు ఆర్థిక ప్రగతిని పట్టాలు తప్పించే అవకాశం ఉన్నట్లు పేర్కొంది. ప్రపంచంలో ఆర్థిక అల్లకల్లోలం, ఆస్తుల ధరలు పడిపోవడం తదితరాలు ఆర్థిక వృద్ధిని మరింత బలహీనం చేస్తున్నాయంటూ ఆందోళన వ్యక్తం చేసింది. ఆర్థిక వృద్ధికి పొంచివున్న ప్రమాదాన్ని కట్టడి చేసి ప్రగతిని పట్టాలెక్కించేందుకు గాను జాతీయ స్థాయిలో, బహుళ జాతీయస్థాయుల్లో బలమైన, విధానపరమైన చర్యలు తీసుకోవాలని సూచించింది. రెండు రోజుల పాటు (శుక్ర, శనివారాల్లో) షాంఘైలో జరగనున్న జీ20 దేశాలకు చెందిన ఆర్థిక మంత్రులు, కేంద్ర బ్యాంకు అధినేతలు పాల్గొననున్న సమావేశంలో ఈ నివేదికను అందజేయనున్నారు. ఇటీవలే ప్రపంచ వృద్ధి రేటును 3.4 శాతంగా లెక్కగట్టిన ఐఎంఎఫ్‌ తన అంచనాలను మరింతగా తగ్గించే అవకాశం ఉన్నట్లు సంకేతాలు ఇచ్చింది. 2015 చివర్లో ప్రపంచ వృద్ధి అనుకోకుండా మందగించిందనీ.. ఆస్తుల ధరలు పడిపోతున్న నేపథ్యంలో 2016 మొదట్లో ఇది మరింతగా తగ్గిందనీ ఐఎంఎఫ్‌ విశ్లేషించింది. వృద్ధికి ప్రతిబంధకంగా ఉన్న అంశాలను ఎలా ఎదుర్కోవాలన్న విషయమే ప్రధాన ఎజెండాగా జీ20 సదస్సు సాగనుంది. డిమాండ్‌ పెరిగేలా ఆర్థిక ఉద్దీపనలు, సంస్కరణలను చేపట్టాలని ఆయా దేశాలను కోరింది. అమెరికా కేంద్ర బ్యాంకు ఫెడరల్‌ రిజర్వుతో పాటుగా అన్ని దేశాల కేంద్ర బ్యాంకులు తమతమ దేశాలల్లో ద్రవ్య విధానం సర్దుబాటు ధోరణిలో ఉండేలా జాగ్రత్తలు తీసుకోవాలని సూచించింది. ఎక్కువ ఆర్థిక ఆంక్షల పరిస్థితి వృద్ధిని కట్టడి చేసేదిలా ఉండకుండా చర్యలు తీసుకోవాలని పేర్కొంది. ద్రవ్య విధానంలో అతి స్వేచ్ఛను నిలవరించేలా రానున్న కాలంలో ఆర్థిక విధానాలు ఉండాలనీ.. వ్యవస్థ పుంజుకొనేలా చర్యలు తీసుకోంటూ పెట్టుబడులపై దృష్టి సారించేదిగా ఉండాలని సూచించింది.
ప్రపంచ ఆర్థిక వ్యవస్థ చోదక శక్తి చైనా మందగమనంతో పాటు కమోడిటీల ధరలు పడిపోవడం, సిరియా శరణార్థుల సమస్య, లాటిన్‌ అమెరికాలో జికా వైరెస్‌ విజృంభన తదిరత సమస్యలు ప్రపంచ ఆర్థిక వ్యవస్థకు తక్షణ అవరోధాలుగా ఐఎంఎఫ్‌ పేర్కొంది. ఈ సంక్షోభాల వల్ల ఎక్కువగా ప్రభావితం అవుతున్న దేశాలకు ఇతర దేశాలు కమోడిటీ ధరలు పడిపోవడం వంటి సమస్యలను ఎదుర్కొంటున్నట్లు తెలిపింది. వీటిని ఎదుర్కొని ప్రపంచ ఆర్థిక వ్యవస్థను సురక్షితంగా ఉంచే దిశలో ఐఎంఎఫ్‌ సొంత కార్యక్రమాలను మరింతగా పెంచే యోచనలో ఉన్నట్లు వివరించింది. ఆర్థిక అస్థిరతతో కొట్టుమిట్టాడుతున్న దేశాలకు కొత్త ఆర్థిక వ్యవస్థలు కొంత స్వాంతన చేకూర్చగలవని పేర్కొంది.
మీ స్నేహితులకు రికమెండ్ చెయ్యండి